ISASI BALANZATEGI (EH Bildu, 2016-05-19):
Legebiltzarreko lehendakari andrea, sailburu andrea, legebiltzarkideok, egun on.
Maneiro jaunak aurkeztu digun mozio honen haritik, ari nintzen hiztegia begiratzen, eta ideia iraunkor eta kenezina espirituaz nagusitu eta hausturazko sentimendu mingarri bat betetzen duenean, burutik usatu ezin daitekeen kezka. Hiztegiak horrela definitzen du obsesioa. Definizio hori horrelako zerbait izan daiteke gai honen inguruan gertatzen zaiona Maneiro jaunari.
Berak aipatu moduan, joan den martxoaren 17an Lomceren aurkako mobilizazioan, Gasteizeko Kanpusean hasieran eta hiri erdialdean, ondoren, istilu larriak gertatu ziren.
Haren haritik, gertaerak argudiatzeko Arabako Batzar Nagusietan apirilaren 13an mozioa eztabaidatu eta gehiengoz onartu zen. Euzko Alderdi Jeltzaleak, Alderdi Popularrak, Alderdi Sozialistak eta Talde Mistoko aldeko botoekin eta Euskal Herria Bildu, Podemos eta Irabazi talde horien kontrako botoekin.
Gerora, apirilaren 26an, Leioako Kanpusean egindako manifestazioan istiluak gertatu ziren berriro ere. Eta azkenik, maiatzaren 12an, astelehen goizaldean, ezezagunak sua piztu zuten Gasteizko Kanpuseko Errektoreordetzaren atarian.
Gertaera horiek, Maneiro jauna, ez zuen inongo taldeek beregain hartu eta oraindik ere horiek, horien egileak ezezagunak dira.
Maiatzaren 2an bertan, Unibertsitateak berak salatzeko (...) deitu zuen. Bertara EH Bildu ere hurbildu zen, ez dakit tartean izan zinen, Maneiro jauna. Horiek dira gertaerak.
Diktadura faxistaren garaian, unibertsitateak, kanpusak eta elizak, polizien indarrentzako eremu mugatuak ziren, unibertsitateko edo elizako agintarien baimenik gabe ez zeukaten sartzerik; Elizaren kasuan pribilegioa izan zitekeena, unibertsitatearen kasuan, berriz, autonomia unibertsitarioaren ondorioa kontsideratzen da.
Zure obsesioa gure unibertsitate publikoarekin ez da batere osasuntsua, Maneiro jauna. Zure jarrera unibertsitate publikoarekiko ezaguna da eta orain baino lehenago ekimen bat edo beste aurkeztu izan duzu gure unibertsitatearen aurka.
Ez da lehenengo aldia Euskal Herriko Unibertsitatearen portaera eta jarrerak zalantzak jartzen dituzuna, gaur bertan berriro ere egin duzun moduan.
Unibertsitate publikoari autonomia aitortzen zaio, autonomia unibertsitarioa deitzen da. Autonomia hori, funtsean, unibertsitatez kanpoko faktoreekiko independentzia da.
Unibertsitatea, unibertsitate publikoa bereziki, autonomoa eta burujabea da, bere burua gobernatzen du eta unibertsitateak berak hautatzen ditu bere agintariak, botere politikoen eraginetatik aske.
Maneiro jauna, zuk askotan eskatzen duzuna justizia erakundeentzako, hedabide publikoentzako edo finantza zerbitzu publikoentzako unibertsitateak, unibertsitate publikoak berez badauka. Aspalditik dauka. Zein arrazoi duzu behin eta birritan autonomia unibertsitarioa eta, ondorioz, unibertsitate publikoa behin eta birritan erasotzeko?
Autonomia unibertsitarioa, Maneiro jauna, Erresumako Konstituzioaren 27. artikuluan jasota dago eta oinarrizko eskubidea da Konstituzio Auzitegiak birritan, sententzia bitan, 1989 eta 1991n ebatzi duenez.
Bekizu, Maneiro jauna, unibertsitate publikoetako eraikinei bortxa ezintasuna aitortzen zaiela eta haietan poliziak eta segurtasun indarrek ez daukatela sartzerik, ez bada unibertsitateko agintariek esplizituki sartzeko eskatzen ez badiete.
Eta ikuspegi horretatik, zerorrek aipatutako kasuan, sailburuak, kasu honetan, Segurtasun sailburuak egiten duena da legeak eta autonomia unibertsitarioak agintzen duena.
Bekizu, Maneiro jauna, autonomia unibertsitarioa onuragarria dela, ez bakarrik katedra askatasuna defendatzeko, askatasuna eta demokrazia osasuntsua izateko ere.
Irakasleak, ikasleak eta unibertsitateko langileak, haiek kontrolatzen dute, kontrolatzen dugu unibertsitatea. Haiek gobernatzen eta kudeatzen dute unibertsitatea.
Beltrán de Heredia Arroniz sailburu andrea zure interpelazioan erantzun zizun moduan, unibertsitate publikoan milaka pertsonak, 15.000 baino gehiagok, hartu du parte bizikidetzan eta bakearen aldeko ekimenetan, Adi-adian moduluan edo Ahotsak proiektuan, bateren bat aipatzearren.
Unibertsitate publikoak, Maneiro jauna, ez du behar Legebiltzar honen esku-hartzea eta are gutxiago Talde Mistoko legebiltzarkide bakarrarena. Eskerrik asko, Maneiro jauna, baina ez.
EH Bilduk zure obsesioa erro-errotik baztertzen dugu, zure proposamenak autonomia unibertsitarioa murrizten duelako, besteak beste. Garaiz kanpo zabiltza, Maneiro jauna.
Are gehiago, Legebiltzarrari eskatzen diogu, Legebiltzar osoari eskatzen diogu Euskal Herriko Unibertsitatearen autonomia. Ez dugu ulertzen obsesio horri nola ematen edo eman dakiokeen defentsa.
Euskal Herriko Unibertsitatea erabat engainatuta dago bizikidetza egitasmoetan zure aldarrikapen alderdikoiak ez dio batere laguntzen, ez dio batere laguntzen Unibertsitateari bakearen bila eta bizikidetzaren eraikuntzan ez dio batere laguntzen zure obsesioa gai hauetan.
Unibertsitatea ari da bizikidetza eraikitzen. Babestu eta lagundu nahi baduzu, bakearen eta bizikidetzaren alde diharduena, begiratu legebiltzarkideen artean eta begiratu injustutik kondenatutakoa. Begiratu Hasier Arraiz, zure legebiltzarkide, zure legebiltzarkide. Arraiz jaunak bere gain hartu zuen zuzentzen duen alderdia bide demokratikotik gidatzeko.
Ez zen erraza izan, lan nekeza izan zen eta orain artean ondo egin du. Gure esker ona eta zurea beharko luke. Gure esker ona eta elkartasuna helarazi nahi diogu Hasier Arraizi. Gauza bera egin beharko zenuke, bizikidetza eraiki beharko zenuke, handik pasatzerakoan eskua luzatu beharko zeniokeen eta zure elkartasuna adierazi...
...bizikidetza eraiki beharko zenuke, handik pasatzerakoan eskua luzatu beharko zeniokeen eta zure elkartasuna adierazi bide beretik denok goazelako.
Maneiro jauna, gizatiarragoa agertuko zinateke eta horrek ez lizuke kalterik egingo. Egia da niri pertsonalki, guri, amorru ematen digula gure burkideen kontrako zigorra. Ez da justua, mundu guztiak daki ez dela justua. Ez da justua herriak hautatu zuen legebiltzarkidea indarrez  - bai, indarrez -  kargutik gaigabetzea. Hala ere, guk jarraituko dugu bizikidetzaren aldeko apustuarekin. Horrexegatik, ez dugu babestuko zure proposamena.
Eta Hasierrek erakutsi digun moduan, bidean libertatea lortu arte, urratsik sendoenak egingo ditugu.
Besarkada bero bat Hasierri.